पाएं अपने शहर की ताज़ा ख़बरें और फ्री ई-पेपरडाउनलोड करें
दानापुर में शाहपुर थाना के तहत कोठिया इलाके रहने वाले 25 साल के एक युवक की हत्या कर दी गई है। युवक के सिर और चेहरे पर चाकू से वार किए जाने के निशान मिले हैं। उसकी लाश सरकारी स्कूल के कैंपस में मिली। बेटे की लाश मिलने के बाद से परिवार में कोहराम मचा हुआ है। जिस युवक की हत्या की गई, उसका नाम अखिलेश कुमार था। वो एक मेंस पार्लर में काम करता था। हत्या के इस वारदात से नाराज लोगों ने अखिलेश की लाश को रोड पर रख कर शिवाला-कोठिया-खगौल रोड को जाम कर दिया। हत्यारे को पकड़ने की मांग पुलिस के सामने रखी। सरकार से सहायता राशि परिवार को उपलब्ध कराने की भी डिमांड की गई। करीब तीन घंटे से अधिक देरी तक रोड जाम रहा। लेकिन दानापुर के BDO और दूसरे सरकारी पदाधिकारी मौके पर नहीं पहुंचे। सिर्फ शाहपुर और आसपास के थानों की पुलिस टीम मौजूद रही। पुलिस ने ही समझा-बुझाकर रोड से जाम को हटाया। हालांकि, इससे पहले पूर्व सांसद राजेश रंजन उर्फ पप्पू यादव मौके पर पहुंच गए। परिवार को सांत्वना देने के साथ ही उन्होंने अपनी तरफ से 25 हजार रुपए की सहायता दी।
सन्नी नाम का दोस्त आया था घर
इस कांड की शुरूआत शनिवार के देर शाम से होती है। 7 बजे के करीब अखिलेश को उसके दोस्त सन्नी ने कॉल किया था। कुछ देर बाद ही वो बाइक लेकर घर पर आ गया। वहां से अखिलेश और उसके छोटे भाई श्याम को साथ लेकर निकला। मगर, कुछ दूर आगे जाकर बाबू चक मंदिर के पास छोटे भाई को उतार दिया। उसके मोबाइल को अखिलेश ने अपने पास रख लिया। श्याम को वहीं पर ठहरने और कुछ देर में एक काम कर वापस लौटने की बात कह अखिलेश अपने साथी सन्नी के साथ चला गया।
आधे घंटे बाद कॉल किया तो कहा...बचा लो वरना मार देगा
बड़े भाई का इंतजार कर रहे छोटे भाई श्याम ने आधे घंटे के बाद जब कॉल किया तो अखिलेश उस वक्त काफी डरा और सहमा था। उसने कॉल पर बोला कि ये लोग मुझे मार रहे हैं। बचा लो वरना मार देंगे। यह सुन श्याम ने परिवार के दूसरे लोगों को कॉल किया। इसके बाद उसकी तलाश शुरू की गई। कुछ समय बीतने के बाद किसी दूसरे शख्स से कॉल कर बताया कि अखिलेश की लाश अंडा पकौली के पास स्कूल के कैंपस में पड़ा हुआ है। तब जाकर परिवार के लोग वहां पहुंचे। उसकी लाश को लेकर पास के एक हॉस्पिटल में भी गए। वहां डॉक्टर ने मौत की पुष्टि कर दी। फिर मामले की जानकारी पुलिस को दी गई। आज सुबह लाश का पोस्टमार्टम दानापुर सदर हॉस्पिटल में कराया गया। इसके बाद जब लाश परिवार को दी गई, फिर रोड को जाम किया गया। फिलहाल पुलिस पूरे मामले की छानबीन कर रही है। थानेदार के अनुसार हत्या के पीछे की वजह अब तक स्पष्ट नहीं हुई है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn